b'\n_START_ARTICLE_\nMatthew Oakley\n_START_SECTION_\nBiografi\n_START_PARAGRAPH_\nMatthew Oakley startet sin profesjonelle fotballkarriere i Southampton i 1994, og han debuterte for The Saints i en kamp mot Everton den 6. mai 1995. Den neste sesongen spilte han 10 kamper for klubben i Premier League f\xc3\xb8r han i 1996/97-sesongen etablerte seg som f\xc3\xb8rstelagsspiller for klubben fra Hampshire med 28 ligakamper i Englands \xc3\xb8verste divisjon. I denne sesongen scoret Oakley ogs\xc3\xa5 sitt f\xc3\xb8rste ligam\xc3\xa5l, og det skjedde den 23. september 1996 da Southampton tapte 3-1 p\xc3\xa5 bortebane mot Wimbledon._NEWLINE_Den 17. mai 2003 spilte Matt Oakley for Southampton i den engelske cupfinalen der motstander Arsenal til slutt ble for sterke og vant finalen 1-0. P\xc3\xa5 lagets vei mot finalen gjorde Oakley seg bemerket i turneringens 4. runde. Etter f\xc3\xb8rst \xc3\xa5 ha spilt 1-1 mot Millwall vant Southampton den 5. februar 2003 omkampen 2-1 der Oakley laget begge Southamptons m\xc3\xa5l._NEWLINE_Etter \xc3\xa5 ha spilt over 300 klubbkamper for Southampton gikk han i august 2006 gratis til Derby County. Han hadde f\xc3\xa5tt tilbud om en ny ett\xc3\xa5rskontrakt i Southampton, men \xc3\xb8nsket nye utfordringer og da falt valget p\xc3\xa5 klubben fra Derbyshire. Derbys manager, Billy Davies, utnevnte Oakley til lagets kaptein, en jobb han ogs\xc3\xa5 hadde hatt p\xc3\xa5 slutten av sin tid i Southampton. Oakley debuterte for Derby mot Stoke City 8. august 2006, og han scoret sitt f\xc3\xb8rste m\xc3\xa5l for the Rams den 12. august 2006 i en ligakamp mot Hull City. Totalt scoret Oakley 6 ligam\xc3\xa5l p\xc3\xa5 37 kamper for Derby County i 2006/07-sesongen._NEWLINE_Etter \xc3\xa5 ha spilt 62 obligatoriske kamper, og scoret 9 m\xc3\xa5l for Derby, ble Oakley solgt til Leicester City for \xc2\xa3500 000 den 11. januar 2008. Han debuterte for the Foxes den 12. januar 2008 i en ligakamp mot Coventry City.'